शिविरों में मौजूद ग्रामीण बोले- हथियार दें, हम खुद निपट लेंगे; मैतेई बोले- NRC लागू करें
Manipur Violence - Churachandpur (Torbung) Village Situation. Follow Manipur Riot News, Updates And Reports On Dainik Bhaskar. मणिपुर में हिंसा करीब दो हफ्ते बाद भी थमी नहीं है। यह हिंसा मैतेई समुदाय को एसटी का दर्जा दिए जाने की मांग के विरोध में कुकी समुदाय की ओर से रैली निकाले जाने के साथ शुरू हुई थी।
मणिपुर में हिंसा करीब दो हफ्ते बाद भी थमी नहीं है। यह हिंसा मैतेई समुदाय को ST का दर्जा दिए जाने की मांग के विरोध में कुकी समुदाय की ओर से रैली निकाले जाने के साथ शुरू हुई थी। इस बीच, संदिग्ध उग्रवादियों ने अलग-अलग जगहों पर 10 मकान और दो ट्रकों में आग लगा दी।
भास्कर को सूत्रों ने बताया कि जिन घरों में आग लगाई गई वे हिंसाग्रस्त चूराचंदपुर जिले के गांव तोरबुंग के हैं। यह गांव हाल की उस हिंसा का केंद्र था, जिसमें कई लोगों की मौत हुई थी। ताजा हिंसा ऐसे वक्त हो रही है, जब राज्य में बड़ी संख्या में अर्ध-सैन्य बल तैनात हैं।
सूत्रों के मुताबिक सेना और असम राइफल्स के 1280 और जवानों की तैनाती की गई है। शिविरों में रह रहे तोरबुंग गांव के लोगों का कहना है कि केंद्रीय बलों की मौजूदगी के बावजूद संदिग्ध उग्रवादियों ने उनके घरों को जला दिया। ग्रामीणों ने कहा कि वे सरकार से हथियार देने की मांग कर रहे हैं, क्योंकि सुरक्षा बल उनकी और उनकी संपत्तियों की सुरक्षा करने में नाकाम हैं।
ऐसे में वे सुरक्षाबलों के भरोसे रहने के बजाय हमलावरों से खुद निपट लेंगे। उन्होंने इलाके से केंद्रीय सुरक्षा बलों को हटाने की मांग भी की है। इस बीच, ईसाई मिशनरियां जहां एकजुट हो रही हैं। वहीं, मैतेई समुदाय चाहता है कि राज्य में अवैध घुसपैठियों की पहचान कर उनको निकालने के लिए असम की तर्ज पर मणिपुर में भी राष्ट्रीय नागरिक पंजीयन (NRC) की प्रक्रिया शुरू हो।
मणिपुर से भागकर मिजोरम के छह जिलों में 6000 कुकी-चिन-मिजो ने ली है शरण
मणिपुर के विभिन्न इलाकों से चिन-कुकी-मिजो जनजातीय समुदाय के करीब 6000 लोग मिजोरम पहुंचे हैं। इनके लिए राज्य के 6 जिलों में कैंप बनाए गए हैं। इनमें से आइजोल जिले में 2021, कोलासिब में 1,847 और सैतुअल में1,790 लोग शरण लिए हैं।
मिजोरम के एक अफसर ने बताया कि राहत शिविरों में 5822 लोग रह रहे हैं। कुछ लोग राज्य में अपने परिचितों के यहां ठहरे हुए हैं। इस बीच, मिजोरम के सांसद सी ललरोसंगा ने मणिपुर के कुकी जनजातीय विधायकों की जनजातीय लोगों के लिए अलग प्रशासन की मांग का समर्थन किया है। पुलिस ने शनिवार को विष्णुपुर जिले में अज्ञात शव बरामद किया है। इसके साथ ही हिंसा में मृतकों की संख्या 73 हो गई है।
म्यांमार सीमा के पास 96 लोगों को एयरलिफ्ट किया
असम राइफल्स ने चंदेल जिले में भारत-म्यांमार सीमा के पास फंसे 96 लोगों को एयरलिफ्ट कर लिया। सभी लोग 3 मई को हिंसा के समय से ही असम राइफल्स के कैंप में रखे गए थे। इलाका सुदूर होने से इन्हें निकालने में वक्त लग गया।
10 जिले हिंसा पीड़ित, ड्रोन से हो रही निगरानी
मणिपुर के 16 में से 10 जिले हिंसा से पीड़ित हैं। भारत-म्यांमार सीमा की ड्रोन निगरानी तेज कर दी है। पहाड़ी इलाकों में खोजी कुत्तों की मदद ली जा रही है।
शाह से मुलाकात के बाद CM बीरेन ने ठुकराई अलग प्रशासन की मांग
CM एन बीरेन सिंह नई दिल्ली में केंद्रीय गृह मंत्री को राज्य के हालात की जानकारी देकर इंफाल लौट गए। उन्होंने 10 विधायकों की मणिपुर से अलग प्रशासन की मांग ठुकरा दी है। CM ने कहा कि यह तय करने के उपाय किए जा रहे हैं कि उग्रवादी, जिन्होंने एक शांति समझौते पर हस्ताक्षर किए थे, अपने निर्धारित स्थानों पर लौटें। शाह की देखरेख में सस्पेंशन ऑफ ऑपरेशन के तहत उग्रवादी समूहों को वापस लाने और सामान्य स्थिति बहाली के उपाय किए जा रहे हैं।